Tak ako po iné roky je naša práca na úseku poľovníckej osvety zameraná na propagáciu poľovníctva v našej obci, uplatňovania a dodržiavania poľovníckej etiky, zvykov a morálky. Nemalou mierou k tomu dopomohol i Obecný spravodaj, kde sme publikovali články o poľovníctve všeobecne, taktiež so zameraním na ochranu životného prostredia v obci a informácie o činnosti PZ Dolina v uplynulom období.
Taktiež k propagácii poľovníctva v obci slúžila i propagačná tabuľa PZ, no po zdemolovaní a následnom vyvalené bola obnovená a daná do užívania.
Brigádnická činnosť na úseku životného prostredia bola zameraná na zveľaďovanie revíru, údržbu poľovníckych zariadení, udržiavanie areálu PZ a ochranu vysadených stromov a kríkov. V spolupráci s OÚ Košolná (zapožičal vlečku a traktor) bola uskutočnená brigáda na zber a likvidáciu nežiadúcich skládok v extraviláne obce Košolná a vyzbieranie odpadkov okolo miestnych komunikácií, hlavne pred vstupom do obce. Bola naplnená a vyvezená 1 vlečka odpadu. Je až zarážajúce, čo všetko sa našlo vyhodené v jarkoch okolo ciest. Poukazuje to nízku úroveň niektorých občanov v obci, i keď verím, že nie všetko pochádza z našej obce.
Prvoradou činnosťou je zabezpečenie krmiva pre zver počas zimného obdobia. V časti Vlčie jamy sme na políčku PZ dopestovali dostatok jadrového krmiva a kukuricu na zrno. Zadovážili sme 3 tony jabĺk pre srnčiu zver a zajacov a dostatok sena i keď tohoročná zima bola extrémne mierna a zver mala dostatok potravy v prírode a naše krmivo prakticky ani nebrala.
Chceme touto cestou poďakovať všetkým organizáciám a súkromným osobám a to najmä PD Košolná-Dlhá, OÚ Košolná, Krčulovi Jánovi za poskytnutú techniku. Firme Plast-Progres Košolná za sponzorský dar, i tým ostatným nemenovaným sponzorom za poskytnutie techniky, ktorú sme použili na sejbu, alebo zber krmovín, resp. k zakrmovaniu zveri. Taktiež chcem poďakovať všetkým členom PZ, ktorí uvedené činnosti PZ realizovali, za ich prístup, hlavne tým, ktorí uvedené práce organizovali.

